A perbeli bizonyítás szabályai

III.Bizonyításfelvétel különös szabályai

A bíróságnak lehetősége van, hogy a tanú, a szakértő, valamint a szemle lefolytatását elektronikus hírközlő hálózat útján foganatosítsa, ha az célszerűnek látszik (különös tekintettel az eljárás meggyorsítására), ha a meghallgatás a tárgyalás kitűzött helyszínén jelentős nehézséggel vagy aránytalanul nagy költségtöbblettel járna vagy a tanú személyes védelme ezt indokolja.

A perbíróság elrendelheti a bizonyítás felvételét kiküldött bíró útján vagy megkeresett bíróság igénybevételével, abban az esetben, ha a bíróság hivatalos helyiségében a bizonyítás lefolytatása nem vezetne eredményre, vagy aránytalan többletköltséggel járna. Az első esetben a bírói tanács helyett annak egy tagja, vagy bírósági titkár végzi el a bizonyítás foganatosítását. Egy aggkorú tanú esetében tehát nem az egész bírói tanács vonul ki a meghallgatására, hanem a tanács elnöke vagy az általa kijelölt tag. Kiküldött bíró útján a bizonyításfelvétel csak a bíróság illetékességén belül történhet meg. Lehetőség van arra, hogy a bizonyítási cselekmény foganatosításakor a kiküldött bíró kép- és hangfelvételt készítsen annak érdekében, hogy az később visszaidézhető legyen az eljárás során, illetőleg a tanács többi tagja is megismerhesse azt. A bíróság a bizonyítási cselekmény határnapjára a feleket és a meghallgatandó személyt végzéssel megidézi. A bizonyítás foganatosítása során minden esetben jegyzőkönyv készül.

Megkeresett bíróság alkalmazására akkor kerül sor, ha a perbíróság az illetékességi területén kívül kíván valamilyen bizonyítási cselekményt foganatosítani, vagyis a bíróságok közötti jogsegélyről beszélhetünk. Ebben az esetben a perbíróság megkeresheti azt a járásbíróságot, ahol a meghallgatandó személy lakik. Fontos megjegyezni, hogy a törvényszék a saját illetékességi területén lévő járásbíróságokat nem keresheti meg. A megkeresett bíróság számára konkrétan meg kell jelölni a kérdéseket, amelyeket fel kell tennie, valamint a megkeresés elintézéséhez szükséges iratokat (tehát nem az egész aktát) is meg kell küldeni. A megkeresett bíróság ugyanis az ügy körülményeit nem ismeri. A megkeresett bíróság soron kívül jár el, és a megkeresést foganatosíthatja egyesbíró, de jellemzően inkább bírósági titkár. A meghallgatásról a megkeresett bíróság jegyzőkönyvet készít, amelyet 8 napon belül továbbít a megkereső bíróság részére. A Szegedi Törvényszék megkereséssel élhet egy soproni lakóhellyel rendelkező tanú meghallgatása végett a Soproni Járásbíróságnál.

Ellenőrző kérdések:

1. Milyen esetben alkalmazhat a bíróság elektronikus hálózattal történő meghallgatást?
2. Hogyan történik a kiküldött bíró által végzett bizonyítás?
3. Mikor nem alkalmazható megkeresett bíróság?
4. Ki foganatosíthatja a megkeresést?
5. Milyen szükséges mértékű tájékoztatást ad a megkereső bíróság a megkeresett bíróság részére?

A tananyag elsajátításához szükséges idő 30 perc.

Jelen tananyag a Szegedi Tudományegyetemen készült az Európai Unió támogatásával. A tananyag elkészítését az EFOP-3.6.2-16-2017-00007 azonosító számú, Az intelligens, fenntartható és inkluzív társadalom fejlesztésének aspektusai: társadalmi, technológiai, innovációs hálózatok a foglalkoztatásban és a digitális gazdaságban című projekt támogatta. A projekt az Európai Unió támogatásával, az Európai Szociális Alap és Magyarország költségvetése társfinanszírozásában valósul meg.